M-Net reageer op kritiek oor ‘Love Island’Love Island (Foto: M-Net) Suid-Afrika se eerste seisoen van die internasionale maatsoekprogram Love Island het na afloop van die eerste episode Sondag onder skerp kritiek deurgeloop oor diversiteit en produksiegehalte. Op sosiale media het aanhangers M-Net aangevat oor daar te min diversiteit in die rolverdeling vir ŉ Suid-Afrikaanse program is. M-Net saai dié realiteitsprogram uit, terwyl die produksiemaatskappy Rapid Blue, dieselfde produksiehuis wat The Bachelor SA en The Bachelorette SA vervaardig, ook Love Island SA vervaardig. “Hoe het @loveislandsa slegs twee swart mense op die program as 80% van Suid-Afrika swart is? Is julle mal? Die tekort aan diversiteit is absoluut verbysterend. Maak dit reg,” het een aanhanger op Twitter geskryf. Thimna Shooto is die enigste swart vrou wat deel vorm van die huidige rolverdeling (Foto: M-Net) Daar was ook hewige kritiek omdat die klank vir die program sporadies en sonder verduideliking uitsny. Die kameraspan kan ook in talle gevalle in weerkaatsing van meubels en in die agtergrond tussen die deelnemers gesien word. M-Net het Dinsdag in ŉ verklaring op sosiale media gesê hulle werk daaraan om die probleme op te los. “Julle het ons tekort aan diversiteit en produksiegehalte in die eerste episode van Love Island SA uitgewys. Ons is jammer – ons het in albei gevalle nie aan ons standaard voldoen nie. Ons werk daaraan om dit reg te stel,” het M-Net in die verklaring geskryf. LottoStar, wat die hoofborg van Love Island SA is, het daarna op Twitter aangekondig dat hulle hul borgskap van die program wil onttrek. “LottoStar het die besluit geneem om ons borgskap van Love Island SA hoflik te onttrek. Ons wens die program en deelnemers alle sukses toe,” het hulle geskryf. Maroela Media het vroeër berig dat Love Island ŉ realiteitsprogram is waar ŉ groep enkellopers in ŉ pragtige omgewing, gewoonlik in ŉ deftige hotel of villa, bymekaarkom. Daar begin hulle ŉ somer van liefde, vriendskap en uiteindelik verhoudings. Elke week moet die eilandgangers pare vorm en elke week word die opsie gebied om met iemand anders ŉ paar te vorm. Die deelnemers wat nie in ŉ paar is nie, kan huis toe gestuur word. Die paar wat oorbly, kan R1 miljoen wen.